**Kino Laika** on Karkkilassa sijaitseva elokuvateatteri. Elokuvateatterin yhteydessä toimii myös kahvila ja baari. Teatterin ja baarin omistavat kirjailija Mika Lätti ja elokuvaohjaaja Aki Kaurismäki. Kino Laika avattiin lokakuussa 2021. Ensimmäinen salissa näytetty elokuva oli Kuosmasen *Hytti nro 6*.

Kino Laika on rakennettu Högforsin ruukin tiloihin, jotka olivat aiemmin vuosikymmenten ajan tyhjillään. Elokuvateatteri toimii Ala-Emalissa, joka on ruukkialueella sijaitseva vanha emalointilaitos. Teatteri on kiinteistössä vuokralaisena.

Teatterisalin tekniikka on digitaalista, mutta elokuvia on mahdollista näyttää myös 35-milliseltä filmiltä. Salissa on noin 110 paikkaa.

Teatterin perustaminen
----------------------

Ennen Laikaa Karkkilassa ei ollut korotetulla katsomolla varustettua kiinteää elokuvateatteria. Lätti ja Kaurismäki järjestivät Kino Iglu -nimisen elokuvakerhon satunnaisia näytöksiä saleissa, joita ei oltu suunniteltu elokuvia varten, kuten työväentalolla ja Karkkila-salissa. Teatterin rakennushanke alkoi huhtikuussa 2021. Elokuvasäätiö myönsi hankkeelle laitehankinta- ja kunnostustukea 110 000 euroa, mikä oli Kaurismäen mukaan "täysin ratkaiseva" tekijä. Elokuvasäätiö antoi myös 6 000 euroa toimintatukea. Loput lainasi Kaurismäki.

Teatterin sisustuksen on suunnitellut Aki Kaurismäki. Käytännön rakennustöissä olivat mukana muun muassa Kaurismäki ja elokuvaohjaajat Juho Kuosmanen ja Aleksi Salmenperä. Salmenperä ja Kaurismäki asuvat molemmat Karkkilassa. Kino Laikaan asennettiin Helsingissä aiemmin toimineesta Andorrasta poistetut verhot, äänikalusto, penkit ja valkokangas.

Teatterin nimi on peräisin Peter von Baghilta, joka aikoinaan haaveili samannimisestä teatterista. Kaurismäellä oli ollut kaksi Laika-nimistä koiraa, jotka ovat esiintyneet hänen elokuvissaan, ja vielä samanniminen yrityskin. Siten nimi oli selvä valinta.

Kroatialainen ohjaaja Veljko Vidak, Kaurismäen vanha tuttava, on dokumentoinut teatterihanketta.

|  |  |  |
| --- | --- | --- |
| "| Modernissa maailmassa elokuvien esittäminen on metsänistutuksen ohella ainoa moraalisesti kestävä liiketoiminnan muoto. | "|
| **– Aki Kaurismäki.**  |

Baari
-----

Baarissa on 60 asiakaspaikkaa, 68 terassipaikkaa ja yksityiskabinetti. Baarin nimi on La Moderne – sama kuin baarilla elokuvassa *Le Havre*. Baarin tiskiä käytettiin aiemmin lavasteena elokuvassa *Toivon tuolla puolen*.

Dokumenttielokuva
-----------------

* Veljko Vidak: *Cinéma Laika.* Suomi–Ranska, 2023. 81 minuuttia.

Lähteet
-------

1. 1 2  Elina Kirssi: Aki Kaurismäki ja Mikko Lätti toteuttivat haaveensa – Kino Laikka herättää Karkkilan tehdasalueen eloon *Seura.fi*.  28.9.2021. Viitattu 22.10.2022.
2. 1 2  Elokuvat | Aki Kaurismäki haastattelussa: Alitajuntani kirjoitti neljännen osan työläistrilogiaan – uusi elokuva sijoittuu pitkälti Kallioon *Helsingin Sanomat*.  10.6.2022. Viitattu 22.10.2022.
3. 1 2 3 4 5  Toimittaja: Kino Laika hurmasi karkkilalaiset *Kaupunkilehti Ykkös-Lohja*.  8.12.2021. Viitattu 22.10.2022.
4. 1 2 3 4 5 6 7 8 9 10  "Halusin, että Karkkilassa on talvella muutakin kuin punttisali ja kirjasto", sanoo elokuvaohjaaja Aki Kaurismäki – tältä näyttää Kino Laikassa *Yle Uutiset*.  6.10.2021. Viitattu 22.10.2022.
5. ↑  Etusivu - Ala-Emali Ala-Emali *alaemali.fi*. Viitattu 22.10.2022.
6. 1 2 3 4 5 6 7  Elina Kirssi: Aki Kaurismäki ja Mikko Lätti toteuttivat haaveensa – Kino Laikka herättää Karkkilan tehdasalueen eloon *Seura.fi*.  28.9.2021. Viitattu 22.10.2022.
7. 1 2 3 4 5  Aki Kaurismäki rakentaa elokuvateatteria vanhan ruukin tiloihin ja se on hänen unelmiensa täyttymys: "Lippukoppi ja pino lippuja, se on siinä" *Yle Uutiset*.  11.6.2021. Viitattu 22.10.2022.
8. 1 2  Marita Nyrhinen: Elokuvateatteri Laika valloittaa Karkkilan ytimessä – baari näyttää kumman tutulta Kaurismäki-fanin silmään *Kulttuuritoimitus*.  27.6.2022. Viitattu 22.10.2022.
9. ↑  Karkkilaan perustettavan uuden elokuvateatterin Kino Laikan puuhamiehet Aki Kaurismäki ja Mika Lätti | Radio Suomi Helsinki | Yle Areena – podcastit *areena.yle.fi*. Viitattu 22.10.2022.
10. 1 2  Tukipäätökset *Suomen elokuvasäätiö*. Viitattu 22.10.2022.
11. ↑  Baari – Kino Laika *kinolaika.fi*. Viitattu 22.10.2022.

Aiheesta muualla
----------------

*